section_heading: Obiteljska povijest
paragraph_text: Tijekom više stoljeća obitelj se proširila i u druga mjesta, kao što su Guščerovec, Tosovec, Trem i Psarjevo, po kojima su pojedine obiteljske grane dobile imena. Grana u Psarjevu potječe od Mihaela (*~1510; †1560/67.), grana u Tosovcu od Petra (*~1520; †1565.), a ona u Guščerovcu od Gašpara (*~1512; †1560/62.). Potonja se najviše uzdigla u plemićkoj hijerarhiji, jer je Stjepan Orehovečki (*~1640; †1703.), sin podbana Gašpara, dobio od cara i kralja Leopolda I. Habsburškog grofovski naslov 1690. godine.